title: 2012/612/ЕС: Решение на Европейския парламент от 10 май 2012 година относно освобождаването от отговорност във връзка с изпълнението на бюджета на Съвместното предприятие за изпълнение на Съвместната технологична инициатива за иновативни лекарства за финансовата 2010 година#Резолюция на Европейския парламент от 10 май 2012 година съдържаща забележките, които са неразделна част от решението относно освобождаването от отговорност във връзка с изпълнението на бюджета на Съвместното предприятие за изпълнение на Съвместната технологична инициатива за иновативни лекарства за финансовата 2010 година

text:
               17.10.2012

               BG

               Официален вестник на Европейския съюз

               L 286/334

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2012 година
   относно освобождаването от отговорност във връзка с изпълнението на бюджета на Съвместното предприятие за изпълнение на Съвместната технологична инициатива за иновативни лекарства за финансовата 2010 година
   (2012/612/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Съвместното предприятие за изпълнение на Съвместната технологична инициатива за иновативни лекарства за финансовата 2010 година,

               —

               като взе предвид доклада на Сметната палата за годишните отчети на Съвместното предприятие за изпълнение на Съвместната технологична инициатива за иновативни лекарства за финансовата 2010 година, заедно с отговорите на Съвместното предприятие (1),

               —

               като взе предвид препоръката на Съвета от 21 февруари 2012 г. (06086/2012 – C7-0050/2012),

               —

               като взе предвид член 319 от Договора за функционирането на ЕС,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим към общия бюджет на Европейските общности (2), и по-специално член 185 от него,

               —

               като взе предвид Регламент (ЕО) № 73/2008 на Съвета от 20 декември 2007 г. за създаване на Съвместно предприятие за изпълнение на Съвместната технологична инициатива за иновативни лекарства (3), и по-специално член 11, параграф 4 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на Комисията по бюджетен контрол (A7-0108/2012),

               1.

               Освобождава от отговорност изпълнителния директор на Съвместното предприятие за изпълнение на Съвместната технологична инициатива за иновативни лекарства във връзка с изпълнението на бюджета на Съвместното предприятие за финансовата 2010 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Съвместното предприятие за изпълнение на Съвместната технологична инициатива за иновативни лекарства, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 368, 16.12.2011 г., стр. 17.

      (2)  ОВ L 248, 16.9.2002 г., стр. 1.

      (3)  ОВ L 30, 4.2.2008 г., стр. 38.

      (4)  ОВ L 357, 31.12.2002 г., стр. 72.

      РЕЗОЛЮЦИЯ НА ЕВРОПЕЙСКИЯ ПАРЛАМЕНТ
      от 10 май 2012 година
      съдържаща забележките, които са неразделна част от решението относно освобождаването от отговорност във връзка с изпълнението на бюджета на Съвместното предприятие за изпълнение на Съвместната технологична инициатива за иновативни лекарства за финансовата 2010 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Съвместното предприятие за изпълнение на Съвместната технологична инициатива за иновативни лекарства за финансовата 2010 година,

                  —

                  като взе предвид доклада на Сметната палата за годишните отчети на Съвместното предприятие за изпълнение на Съвместната технологична инициатива за иновативни лекарства за финансовата 2010 година, заедно с отговорите на Съвместното предприятие (1),

                  —

                  като взе предвид препоръката на Съвета от 21 февруари 2012 г. (06086/2012 – C7-0050/2012),

                  —

                  като взе предвид член 319 от Договора за функционирането на ЕС,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим към общия бюджет на Европейските общности (2), и по-специално член 185 от него,

                  —

                  като взе предвид Регламент (ЕО) № 73/2008 на Съвета от 20 декември 2007 г. за създаване на Съвместно предприятие за изпълнение на Съвместната технологична инициатива за иновативни лекарства (3), и по-специално член 11, параграф 4 от него,

                  —

                  като взе предвид финансовите правила на Съвместното предприятие за изпълнение на Съвместната технологична инициатива за иновативни лекарства, приети от неговия управителен съвет на 2 февруари 2009 г.,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

                  —

                  като взе предвид член 77 и приложение VI към своя правилник,

                  —

                  като взе предвид доклада на Комисията по бюджетен контрол (A7-0108/2012),

                  А.

                  като има предвид, че Съвместното предприятие за изпълнение на Съвместната технологична инициатива за иновативни лекарства („Съвместното предприятие“) беше създадено през декември 2007 г. за период от 10 години с цел значително подобряване на ефикасността и ефективността на процеса на разработване на лекарства, като дългосрочната цел е фармацевтичният сектор да може да произвежда по-ефективни и безопасни иновативни лекарства.

                  Б.

                  като има предвид, че Съвместното предприятие започна да работи самостоятелно на 16 ноември 2009 г..

                  В.

                  като има предвид декларацията на Сметната палата, че е получила достатъчна увереност, че годишните отчети на Съвместното предприятие за финансовата 2010 година са надеждни и че свързаните с тях операции са законосъобразни и редовни.

                  Г.

                  като има предвид, че максималната вноска на Съюза в Съвместното предприятие за тези 10 години възлиза на 1 000 000 000 EUR, платими от бюджета на Седмата рамкова програма за научноизследователска дейност.

                  Д.

                  като има предвид, че през финансовата 2010 година бюджетът на Съвместното предприятие беше в размер на 107 150 584 EUR,

         Бюджетно и финансово управление

                  1.

                  Отбелязва със загриженост, че годишният бюджет на Съвместното предприятие за финансовата 2010 година и планът за изпълнението му са били приети от управителния съвет едва на 16 март 2010 г. и следователно през почти цялото първо тримесечие Съвместното предприятие е трябвало да прилага бюджетното правило за временни суми от една дванадесета при извършването на плащания.

                  2.

                  Изразява загриженост за това, че членовете на Съвместното предприятие не са могли да установят и съгласуват своевременно научните приоритети, които да бъдат включени в годишния план за изпълнение, което забави ежегодното обявяване на поканите за представяне на предложения за 2010 г. до 22 октомври 2010 г..

                  3.

                  Отбелязва, че окончателният бюджет на Съвместното предприятие за 2010 г. включваше 107 150 584 ЕUR бюджетни кредити за поети задължения и 29 009 840 ЕUR бюджетни кредити за плащания; отбелязва, че процентът на усвояване на наличните бюджетни кредити за поети задължения и за плащания е съответно само 6 % и 35 %.

                  4.

                  Изразява загриженост относно ниската степен на усвояване на бюджета, както и относно свързаните с това дейности на Съвместното предприятие; подчертава, че паричното салдо достигна 70 731 612,03 EUR в края на годината, като представлява 65 % от наличните бюджетни кредити за плащания през 2010 г..

                  5.

                  Отбелязва, че Съвместното предприятие твърди, че ниският процент на усвояване на бюджетните кредити за поети задължения и бюджетните кредити за плащания, както и високото ниво на паричното салдо се дължат на:

                              —

                              закъснялото определяне на научните приоритети на Съвместното предприятие и темите за покани за представяне на предложения, което доведе до забавяне на публикуването на поканите за представяне на предложения, както и на свързаните с това процеси на оценка и подбор,

                              —

                              авансовите плащания за успешни съвместни проекти по покана № 3 за представяне на предложения, извършени през 2011 г. вместо през 2010 г., както първоначално беше заложено в бюджета, поради закъснения на избраните консорциуми, което засегна подписването на споразуменията за отпускане на безвъзмездни средства;

                        все пак призовава Съвместното предприятие и неговите членове да предприемат подходящи мерки, за да гарантират своевременно определяне на научните приоритети и темите за покани за представяне на предложения, с цел осигуряване на балансиран бюджет през бъдещите финансови години.

         Оценка на апортните вноски

                  6.

                  Припомня, че Съвместното предприятие е създадено през декември 2007 г., но започна да работи самостоятелно на 16 ноември 2009 г.; изразява сериозна загриженост за това, че методологията за оценка на апортните вноски, която трябва да бъде определена във вътрешните правила и процедури на Съвместното предприятие в съответствие с неговите финансови правила, все още не е одобрена от управителния съвет, поради което членовете на Европейската федерация на фармацевтичните индустрии и асоциации (EFPIA) от Съвместното предприятие не можаха да докладват за разходите, направени по време на първия отчетен период, както е посочено в споразуменията за отпускане на безвъзмездни средства.

                  7.

                  Отбелязва, че съгласно отговора на Съвместното предприятие консултациите относно методологията за оценка на апортните вноски на дружествата, членуващи в EFPIA, по проектите на Съвместното предприятие продължават и че отделни доклади за апортните вноски ще бъдат предадени след одобрението от управителния съвет на преразгледания модел на споразумение за отпускане на безвъзмездни средства; настоятелно призовава Съвместното предприятие и неговия управителен съвет да предоставят на органа по освобождаване от отговорност актуална информация по този въпрос.

         Процедури за възлагане на обществени поръчки

                  8.

                  Установява от годишния отчет за дейността на Съвместното предприятие, че през 2010 г. то е приело „Насоки на Съвместното предприятие на ИИЛ за процедурите по възлагане на обществени поръчки на ниска стойност“, които целят улесняване на съответствието с Общото ръководство за възлагане на обществени поръчки на Европейската комисия и отразяват праговите нива за възлагане на обществени поръчки, определени в неговите финансови правила относно процедурите за възлагане на обществени поръчки.

                  9.

                  Освен това отбелязва, че през 2010 г. Съвместното предприятие организира две процедури за възлагане на обществени поръчки на висока стойност, съответно за инфраструктура за информационни технологии и за последващи одити, което доведе до публикуването на рамковите договори в Официален вестник; подчертава, че тези процедури бяха стартирани съвместно с други съвместни предприятия; счита за интересна инициативата на Съвместното предприятие за стартиране на съвместни процедури за възлагане на обществени поръчки; счита, че това ще даде възможност на съвместните предприятия да реализират икономии от мащаба и да спестят пари на данъкоплатците; следователно насърчава съвместните предприятия да използват възможно най-често съвместни процедури за възлагане на обществени поръчки.

                  10.

                  Отбелязва, че Съвместното предприятие стартира процедури за възлагане на обществени поръчки на ниска стойност за разработването на неговия уебсайт, за организирането на комуникационни мероприятия, провеждани през годината, както и за закупуването на офис мебели за новите помещения.

                  11.

                  Отбелязва, че като част от правните си задължения Съвместното предприятие предостави на разположение на своя уебсайт списък на възложените поръчки; отбелязва, че списъкът съдържа поръчките, възложени от създаването на Съвместното предприятие до 31 октомври 2010 г.; настоятелно призовава Съвместното предприятие редовно да актуализира списъка на възложените поръчки.

         Покана за представяне на предложения и преговори по проекти

                  12.

                  Припомня, че Съвместното предприятие публикува трета покана за представяне на предложения на 22 октомври 2010 г.

                  13.

                  Отбелязва, че през 2010 г. Съвместното предприятие приключи процеса на преговори по втората покана за представяне на предложения и започна да получава и извършва плащания по декларациите за разходи на бенефициерите по проекти, финансирани в рамките на първата покана за представяне на предложения, управлявана от Комисията и стартирала през април 2008 г.

                  14.

                  Отбелязва, че съгласно годишния отчет за дейността на Съвместното предприятие в рамките на втората покана за представяне на предложения в заседанията на комисиите за оценка, с изключение на заседанието за окончателна оценка, са участвали независими експерти без право на глас, както и че освен това изпълнителната служба на Съвместното предприятие е поканила независими наблюдатели, които да проследят двуетапния процес на оценка; призовава Съвместното предприятие да информира органа по освобождаване от отговорност относно прилаганите механизми за проверка, за да гарантира пълна независимост на експертите и наблюдателите и по този начин да намали риска от конфликт на интереси при оценяването на подадените оферти.

                  15.

                  Отбелязва, че съгласно годишния отчет за дейността независимите наблюдатели имат за задача изготвянето на доклад за всеки етап от процеса на оценка; също така отбелязва, че през септември 2010 г. беше публикуван план за действие въз основа на доклада за оценка на независимите наблюдатели за втория етап и че изпълнителната служба на Съвместното предприятие провежда тези дейности в рамките на третата покана за представяне на предложения; отправя искане към Съвместното предприятие да информира органа по освобождаване от отговорност относно степента на изпълнение на всяка от мерките, включени в плана за действие.

                  16.

                  Отбелязва, че според Съвместното предприятие в оперативните му процеси са въведени няколко мерки по прилагането с цел предотвратяване на конфликти на интереси; по-специално отбелязва, че всяко лице, участващо в дейностите на Съвместното предприятие, трябва да се придържа към установените и действащи строги правила; призовава Съвместното предприятие да разработи план за действие с конкретни мерки и срокове, целящ предотвратяване на конфликти на интереси и увеличаване на прозрачността, и да го предостави на органа по освобождаване от отговорност.

         Системи за вътрешен контрол

                  17.

                  Настоятелно призовава Съвместното предприятие да завърши своите системи за вътрешен контрол и финансова информация; призовава Съвместното предприятие по-специално да въведе и документира важни елементи от своята система за вътрешен контрол, като например счетоводните процедури и проверки по отношение на приключването на отчетите и признаването и изчисляването на оперативните разходи.

                  18.

                  Също така призовава Съвместното предприятие, и по-специално неговия счетоводител, да формализира и завери своевременно основните работни процеси, както изискват финансовите правила; отбелязва отговора на Съвместното предприятие, че през юни 2011 г. е приключила заверката на основните работни процеси, върху които се базира счетоводната система; призовава Съвместното предприятие да обясни това забавяне на органа по освобождаване от отговорност.

                  19.

                  Отбелязва констатацията на Сметната палата, че предвид неговата големина и мисия Съвместното предприятие разполага с подходящо ниво на управление и практики в областта на информационните технологии (ИТ); подчертава обаче, че закъснява формализирането на политиките и процедурите за стратегическо планиране в областта на ИТ и цикъла за мониторинг, управлението на риска в областта на ИТ, плана за непрекъснатост на работата и плана за възстановяване при бедствия; настоятелно призовава Съвместното предприятие да разработи план за действие с конкретни мерки и срокове за ускоряване на формализирането на политиките и процедурите в горепосочените области и да докладва за постигнатия напредък на органа по освобождаване от отговорност.

                  20.

                  Посочва, че стратегията за последващ одит на Съвместното предприятие е приета с решение на управителния съвет от 14 декември 2010 г.; настоятелно призовава Съвместното предприятие да изпълни стратегията без забавяне, като извърши проверки на място и финансови одити на участниците в изследователските дейности, финансирани от Съвместното предприятие, и да представи на органа по освобождаване от отговорност годишен доклад, изготвен от изпълнителния директор на Съвместното предприятие, съдържащ заключенията от тези одити, отправените препоръки и наложените финансови корекции.

         Вътрешен одит

                  21.

                  Отбелязва, че финансовите правила на Съвместното предприятие все още не са изменени, така че да включват разпоредба относно правомощията на вътрешния одитор на Комисията във връзка с общия бюджет като цяло.

                  22.

                  Все пак отбелязва, че Комисията и Съвместното предприятие са взели мерки, за да гарантират ясното определяне на съответните оперативни роли на службата за вътрешен одит (IAS) на Комисията и функцията за вътрешен одит на Съвместното предприятие.

                  23.

                  Отбелязва бележките на Съвместното предприятие, че необходимостта от допълнително уточняване на ролята на службата за вътрешен одит във финансовите правила на Съвместното предприятие ще бъде оценена след приключване на текущото преразглеждане на рамковия Финансов регламент.

                  24.

                  Установява от годишния отчет за дейността на Съвместното предприятие за 2010 г., че то е създало собствена структура за вътрешен одит (IAC) през ноември 2010 г.

                  25.

                  Отбелязва съгласно отговора на Съвместното предприятие до Сметната палата, че ролите на функцията за вътрешен одит на Съвместното предприятие и службата за вътрешен одит са били изяснени и формализирани с одобряването на хартите за одит на службата за вътрешен одит и структурата за вътрешен одит през март 2011 г.; също така отбелязва, че се разработва и координиран стратегически план за одит за периода 2012–2014 г., за да се осигури оптимизиране на въздействието на планираните одити и свеждане до минимум на дублирането на одитни дейности на IAS и IAC; следователно призовава Съвместното предприятие да информира органа по освобождаване от отговорност относно етапа на разработване и изпълнение на стратегическия план за одит за периода 2012–2014 г.

         Изпълнение

                  26.

                  Отбелязва, че Комисията възложи извършване на междинен преглед съгласно член 11, параграф 2 от Регламент (ЕО) № 73/2008 на Съвета за създаване на Съвместното предприятие и че прегледът беше насочен към проверка на качеството, ефективността и приноса на Съвместното предприятие за постигане на поставените цели.

                  27.

                  Отбелязва, че при междинната оценка бяха установени някои слабости:

                              —

                              вътрешните структури на управление все още не функционират оптимално,

                              —

                              липсват проактивни комуникационни дейности,

                              —

                              не се използва напълно консултативният потенциал на няколко заинтересовани страни,

                              —

                              липсата на определени и използвани ключови показатели за изпълнение от страна на Съвместното предприятие рискува да разводни резултатите от цялата инициатива;

                        отбелязва, че междинната оценка приключи през декември 2010 г. и че в нея бяха формулирани 7 препоръки; надлежно отбелязва, че Съвместното предприятие се ангажира да вземе предвид и предприеме последващи действия по заключенията от междинната оценка.

                  28.

                  Следователно изисква от Съвместното предприятие да информира органа по освобождаване от отговорност за приетите мерки, със сроковете за тяхното изпълнение, да изпълни препоръките от междинния преглед и да предоставя редовно актуална информация за постигнатия напредък.

         Липса на приемно споразумение с държавата домакин

                  29.

                  Отново заявява, че Съвместното предприятие следва бързо да сключи приемно споразумение с Белгия относно помещенията за служебно ползване, привилегиите и имунитетите, както и другите видове подпомагане, което Белгия следва да предостави на Съвместното предприятие съгласно Регламент (ЕО) № 73/2008 за създаването му.

         Забележки от хоризонтален характер относно съвместните предприятия

                  30.

                  Подчертава, че до момента Комисията е създала седем съвместни предприятия по силата на член 187 от Договора за функционирането на Европейския съюз; отбелязва, че шест съвместни предприятия (ИИЛ, ARTEMIS, ENIAC, „Чисто небе“, ГКВ и Съвместното предприятие за ITER и развитието на термоядрената енергия) са в областта на научните изследвания, за която отговарят генералните дирекции на Комисията „Научни изследвания и иновации“ и „Информационно общество и медии“, а задачата на едно от предприятията е разработване на новата система за управление на въздушното движение (SESAR) в областта на транспорта, за която отговаря генерална дирекция „Мобилност и транспорт“.

                  31.

                  Отбелязва, че индикативният общ размер на средствата, считани за необходими за съвместните предприятия за периода на съществуването им, възлиза на 21 793 000 000 EUR.

                  32.

                  Отбелязва, че общият размер на вноската на Съюза, която се счита за необходима за съвместните предприятия за периода на съществуването им, възлиза на 11 489 000 000 EUR.

                  33.

                  Отбелязва, че за финансовата 2010 година общата вноска на Съюза в бюджета на съвместните предприятия възлиза на 505 000 000 EUR.

                  34.

                  Призовава Комисията да представя ежегодно на органа по освобождаване от отговорност консолидирана информация относно предоставеното от общия бюджет на Съюза общо годишно финансиране за всяко съвместно предприятие, за да се гарантират прозрачност и яснота относно използването на финансовите средства на Съюза и да се възстанови доверието сред европейските данъкоплатци.

                  35.

                  Приветства инициативата на Съвместното предприятие ARTEMIS да включи в своя годишен отчет за дейността информация относно мониторинга и прегледа на текущите си проекти; счита, че и другите съвместни предприятия следва да установят тази практика.

                  36.

                  Припомня, че съвместните предприятия са публично-частни партньорства, поради което публичните и частните интереси се преплитат; счита, че при тези обстоятелства вероятността за възникване на конфликти на интереси не следва да бъде отхвърляна, а че следва да се вземат подходящи мерки в тази връзка; затова призовава съвместните предприятия да информират органа по освобождаване от отговорност относно механизмите за проверка, които се прилагат в съответните им структури, за да се осигури добро управление и да се предотвратят конфликти на интереси.

                  37.

                  Отбелязва, че с явното изключение на Съвместното предприятие за ITER и развитието на термоядрената енергия съвместните предприятия са относително малки структури и са обособени географски; поради това счита, че те следва да обединяват своите ресурси, когато това е възможно.

                  38.

                  Призовава Сметната палата да предостави на органа по освобождаване от отговорност информация за действията, предприети във връзка с коментарите, които тя е направила за всяко от съвместните предприятия, в съответния доклад относно годишните отчети за финансовата 2011 година.

                  39.

                  Призовава Сметната палата да представи на Парламента в разумен срок специален доклад относно добавената стойност от създаването на съвместните предприятия за ефективното осъществяване на програмите за научни изследвания, технологично развитие и демонстрационни дейности на Съюза; отбелязва също така, че същият доклад следва да включи оценка на ефективността от създаването на съвместните предприятия.

         (1)  ОВ C 368, 16.12.2011 г., стр. 17.

         (2)  ОВ L 248, 16.9.2002 г., стр. 1.

         (3)  ОВ L 30, 4.2.2008 г., стр. 38.

         (4)  ОВ L 357, 31.12.2002 г., стр. 72.


title: 2011/94/ЕС: Решение на Съвета от 25 май 2010 година за подписване на Споразумението между Европейския съюз и Съединените мексикански щати относно някои аспекти на въздухоплавателните услуги#Споразумение между Европейския съюз и Съединените мексикански щати относно някои аспекти на въздухоплавателните услуги

text:
               12.2.2011

               BG

               Официален вестник на Европейския съюз

               L 38/33

         РЕШЕНИЕ НА СЪВЕТА
   от 25 май 2010 година
   за подписване на Споразумението между Европейския съюз и Съединените мексикански щати относно някои аспекти на въздухоплавателните услуги
   (2011/94/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 5 от него,
   като взе предвид предложението на Европейската комисия,
   като има предвид, че:

               (1)

               С решение от 5 юни 2003 г. Съветът упълномощи Комисията да започне преговори с трети държави относно замяната на някои разпоредби в действащи двустранни споразумения със споразумение на равнището на Съюза.

               (2)

               Комисията договори от името на Съюза споразумение със Съединените мексикански щати относно някои аспекти на въздухоплавателните услуги (наричано по-нататък „Споразумението“) в съответствие с механизмите и указанията в приложението към решението на Съвета от 5 юни 2003 г.

               (3)

               Споразумението, договорено от Комисията, следва да бъде подписано при условие сключването му на по-късна дата,

         ПРИЕ НАСТОЯЩОТО РЕШЕНИЕ:
   Член 1
   Подписването на Споразумението между Европейския съюз и Съединените мексикански щати относно някои аспекти на въздухоплавателните услуги се одобрява от името на Съюза при условие сключването на споразумението.
   Текстът на споразумението е приложен към настоящото споразумение.
   Член 2
   Председателят на Съвета се оправомощава да определи лицето(ата), упълномощено(и) да подпише(ат) споразумението от името на Съюза при условие сключването му.
   Член 3
   Настоящото решение влиза в сила на датата на приемането му.
   Член 4
   Настоящото решение се публикува в Официален вестник на Европейския съюз.

      Съставено в Брюксел на 25 май 2010 година.

            За Съвета

            Председател

         M. SEBASTIÁN

      СПОРАЗУМЕНИЕ
      между Европейския съюз и Съединените мексикански щати относно някои аспекти на въздухоплавателните услуги
      ЕВРОПЕЙСКИЯТ СЪЮЗ,
      от една страна, и
      СЪЕДИНЕНИТЕ МЕКСИКАНСКИ ЩАТИ,
      от друга страна
      (наричани по-нататък „страните“), в съответствие със съответната им компетентност,
      КАТО ВЗЕХА ПРЕДВИД разпоредбите на двустранните споразумения за въздухоплавателни услуги между различни държави-членки на Европейския съюз и Съединените мексикански щати,
      КАТО ОТБЕЛЯЗВАТ, че на 5 юни 2003 г. държавите-членки на Европейския съюз са упълномощили Европейската комисия да измени някои разпоредби на двустранните им споразумения за въздухоплавателни услуги, заменяйки ги със споразумение между Европейския съюз и третите държави,
      КАТО ОТБЕЛЯЗВАТ, че Европейския съюз притежава изключителна компетентност по отношение на няколко аспекта, които могат да бъдат включени в двустранните споразумения за въздухоплавателни услуги, които се сключват или са били сключени между държави-членки на Европейския съюз и трети държави,
      КАТО ПРИЗНАВАТ значението на осъвременяването на отношенията между държавите-членки на Европейския съюз и Съединените мексикански щати във връзка с въздухоплавателните услуги с цел осигуряване на надеждна правна основа за въздухоплавателните услуги между Европейския съюз и Съединените мексикански щати и гарантиране непрекъснатостта на тези въздухоплавателни услуги,
      КАТО ПОДЧЕРТАВАТ, че са заинтересовани да насърчават свободната конкуренция в областта на въздухоплавателните услуги и да избягват сключването на споразумения от авиокомпаниите с цел възпрепятстване, ограничаване или нарушаване на конкуренцията,
      КАТО ОТБЕЛЯЗВАТ, че Европейският съюз няма за цел да засяга баланса между въздушните превозвачи на Европейския съюз и въздушните превозвачи на Съединените мексикански щати, нито да изменя разпоредбите на съществуващите двустранни споразумения за въздухоплавателни услуги по отношение на търговските права,
      СЕ СПОРАЗУМЯХА ЗА СЛЕДНОТО:
      Член 1
      Общи разпоредби
      1.   Посочването на граждани на държава-членка на Европейския съюз, която е страна по някое от двустранните споразумения, изброени в приложение I, се разбира като посочване на гражданите на държавите-членки на Европейския съюз.
      2.   Посочването на въздушни превозвачи на държава-членка на Европейския съюз, която е страна по някое от двустранните споразумения, изброени в приложение I, се разбира като посочване на въздушните превозвачи, определени от същата държава-членка на Европейския съюз.
      3.   Настоящото споразумение изменя някои разпоредби на съществуващите споразумения за въздухоплавателни услуги, изброени в приложение I, без да засяга съществуващите търговски права.
      Член 2
      Определяне от държава-членка на Европейския съюз
      1.   Разпоредбите на параграфи 2 и 3 от настоящия член заменят съответните разпоредби на членовете, изброени в приложение II, букви а) и б) съответно във връзка с определянето на въздушен превозвач от държава-членка, с неговите лицензи и разрешения, дадени от Съединените мексикански щати, както и съответно отказа, отмяната, спирането или ограничаването на лицензите или разрешенията на въздушния превозвач.
      2.   След получаване на определяне на въздушен превозвач от държава-членка на Европейския съюз Съединените мексикански щати незабавно дават съответните лицензи и разрешения, при условие че:

                  а)

                  въздушният превозвач е установен на територията на определящата държава-членка на Европейския съюз съгласно Договора за Европейския съюз и Договора за функционирането на Европейския съюз и притежава валиден оперативен лиценз в съответствие с правото на Европейския съюз; и

                  б)

                  държавата-членка на Европейския съюз, отговорна за издаването на свидетелство за авиационен оператор, упражнява и поддържа ефективен регулаторен контрол върху въздушния превозвач, а съответният авиационен орган е ясно идентифициран при определянето; и

                  в)

                  въздушният превозвач е притежаван пряко или чрез мажоритарно участие и е ефективно контролиран от държави-членки на Европейския съюз или граждани на държави-членки, или от държави, изброени в приложение III, или от граждани на тези други държави.

            3.   Съединените мексикански щати могат да отказват, отменят, спират или ограничават лицензите или разрешенията, дадени на въздушен превозвач, определен от държава-членка на Европейския съюз, когато условията, посочени в параграф 2, не са спазени.
      При упражняване на правата по настоящия параграф Съединените мексикански щати няма да прилагат дискриминация между въздушните превозвачи на Европейския съюз на основание тяхната националност.
      Член 3
      Безопасност
      1.   Разпоредбите на параграф 2 от настоящия член допълват членовете, изброени в приложение II, буква в).
      2.   Когато държава-членка на Европейския съюз е определила въздушен превозвач, регулаторният контрол над който се упражнява и поддържа от друга държава-членка на Европейския съюз, правата на Съединените мексикански щати съгласно разпоредбите за безопасност на споразумението между държавата-членка на Европейския съюз, определила въздушния превозвач, и Съединените мексикански щати се прилагат еднакво по отношение на приемането, упражняването или поддържането на стандарти за безопасност от тази друга държава-членка на Европейския съюз и по отношение на оперативния лиценз на този въздушен превозвач.
      Член 4
      Съвместимост с правилата за конкуренция
      1.   Никое двустранно споразумение между Съединените мексикански щати и държавите-членки на Европейския съюз не може да:

                  а)

                  благоприятства приемането на споразумения между предприятия, решения от сдружения на предприятия или съгласувани практики, които възпрепятстват, нарушават или ограничават конкуренцията;

                  б)

                  засилва последиците от което и да е такова споразумение, решение или съгласувана практика; или

                  в)

                  делегира на частни икономически оператори отговорността за вземането на мерки, които възпрепятстват, нарушават или ограничават конкуренцията.

            2.   Разпоредбите, съдържащи се в споразуменията, изброени в приложение I, които са несъвместими с параграф 1, не се прилагат.
      Член 5
      Приложения към споразумението
      Приложенията към настоящото споразумение представляват неразделна част от него.
      Член 6
      Ревизия и изменение
      Страните могат по всяко време да ревизират или изменят настоящото споразумение по взаимно съгласие и в писмена форма. Тези изменения влизат в сила в съответствие с процедурата, определена в член 7, параграф 1 от настоящото споразумение.
      Член 7
      Влизане в сила
      1.   Настоящото споразумение влиза в сила тридесет (30) дни след датата на последната нота, с която страните писмено нотифицират по дипломатически път за приключването на съответните вътрешни процедури, необходими за тази цел.
      2.   Настоящото споразумение се прилага по отношение на двустранните споразумения, изброени в приложение I, буква б), след като последните са влезли в сила.
      3.   Настоящото споразумение има предимство в случай на различия между разпоредбите му и разпоредбите на двустранните споразумения, изброени в приложение I.
      Член 8
      Прекратяване
      1.   В случай на прекратяване на което и да е двустранно споразумение от изброените в приложение I всички разпоредби на настоящото споразумение, отнасящи се до съответното споразумение, се прекратяват едновременно с него.
      2.   В случай на прекратяване на всички двустранни споразумения, изброени в приложение I, настоящото споразумение се прекратява едновременно с прекратяването на последното от тези споразумения.

         В ДОКАЗАТЕЛСТВО ЗА КОЕТО долуподписаните надлежно упълномощени лица подписаха настоящото споразумение.
         СЪСТАВЕНО в два еднообразни екземпляра в Брюксел на петнадесети декември две хиляди и десета година на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, чешки и шведски език, като всички текстове са автентични. В случай на различия предимство има текстът на испански език.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            За Съединените мексикански щати
            Por los Estados Unidos Mexicanos
            Za Spojené státy mexické
            For De Forenede Mexicanske Stater
            Für die Vereinigten Mexikanischen Staaten
            Mehhiko Ühendriikide nimel
            Για τις Ηνωμένες Πολιτείες του Μεξικού
            For the United Mexican States
            Pour les Etats-Unis mexicains
            Per gli Stati Uniti messicani
            Meksikas Savienoto Valstu vārdā –
            Meksikos Jungtinių Valstijų vardu
            A Mexikói Egyesült Államok részéről
            Għall-Istati Uniti Messikani
            Voor de Verenigde Mexicaanse Staten
            W imieniu Meksykańskich Stanów Zjednoczonych
            Pelos Estados Unidos Mexicanos
            Pentru Statele Unite Mexicane
            Za Spojené štáty mexické
            Za Združene države mehike
            Meksikon yhdysvaltojen puolesta
            För Mexikos förenta stater

         ПРИЛОЖЕНИЕ I

            СПИСЪК НА ДВУСТРАННИТЕ СПОРАЗУМЕНИЯ, ПОСОЧЕНИ В ЧЛЕН 1 ОТ НАСТОЯЩОТО СПОРАЗУМЕНИЕ

                     а)

                     Споразумения за въздухоплавателни услуги между Съединените мексикански щати и държави-членки на Европейския съюз, които към датата на подписване на настоящото споразумение са били сключени и/или подписани:

                                 —

                                 Споразумение за въздушен транспорт между правителството на Съединените мексикански щати и федералното правителство на Австрия, подписано във Виена, Австрия на 27 март 1995 г., наричано по-нататък в приложение II „Споразумение Мексико — Австрия“;

                                 —

                                 Споразумение за въздушен транспорт между правителството на Съединените мексикански щати и правителството на Кралство Белгия, подписано в Мексико Сити на 26 април 1999 г., наричано по-нататък в приложение II „Споразумение Мексико — Белгия“;

                                 —

                                 Споразумение за въздушен транспорт между правителството на Съединените мексикански щати и правителството на Чешката и Словашка федеративна република, подписано в Мексико Сити на 14 август 1990 г., наричано по-нататък в приложение II „Споразумение Мексико — Чешка република“.

                                 —

                                 Споразумение за въздушен транспорт между правителството на Съединените мексикански щати и правителството на Френската република, подписано в Париж, Франция на 18 май 1993 г., изменено със Споразумението за изменение и допълнение на Споразумението за въздушен транспорт между правителството на Съединените мексикански щати и правителството на Френската република, сключено чрез размяна на ноти, датирани в Париж и Мексико Сити на 13 януари и 4 февруари 2004 г., наричано по-нататък в приложение II „Споразумение Мексико — Франция“;

                                 —

                                 Споразумение за въздушен транспорт между Съединените мексикански щати и Федерална република Германия, подписано в Мексико Сити на 8 март 1967 г., наричано по-нататък в приложение II „Споразумение Мексико — Германия“;

                                 —

                                 Споразумение за въздушен транспорт между Съединените мексикански щати и Италианската република, подписано в Мексико Сити на 23 декември 1965 г., изменено със Споразумението за изменение и допълнение на Споразумението за въздушен транспорт между Съединените мексикански щати и Италианската република от 23 декември 1965 г., сключено чрез размяна на ноти, датирани в Рим, Италия на 2 август и 7 декември 2004 г., наричано по-нататък в приложение II „Споразумение Мексико — Италия“;

                                 —

                                 Споразумение между правителството на Съединените мексикански щати и правителството на Великото херцогство Люксембург за въздушен транспорт, подписано в Мексико Сити на 19 март 1996 г., наричано по-нататък в приложение II „Споразумение Мексико — Люксембург“;

                                 —

                                 Споразумение за въздушен транспорт между правителството на Съединените мексикански щати и правителството на Кралство Нидерландия, подписано в Мексико Сити на 6 декември 1971 г., изменено със Споразумението за изменение и допълнение на Споразумението за въздушен транспорт между правителството на Съединените мексикански щати и правителството на Кралство Нидерландия, сключено чрез размяна на ноти, датирани в Мексико Сити на 24 август 1992 г., наричано по-нататък в приложение II „Споразумение Мексико — Нидерландия“;

                                 —

                                 Споразумение за въздушен транспорт между правителството на Съединените мексикански щати и правителството на Република Полша, подписано в Мексико Сити на 11 октомври 1990 г., наричано по-нататък в приложение II „Споразумение Мексико — Полша“;

                                 —

                                 Споразумение за гражданския въздушен транспорт между правителството на Съединените мексикански щати и правителството на Португалия, подписано в Лисабон, Португалия на 22 октомври 1948 г., наричано по-нататък в приложение II „Споразумение Мексико — Португалия“.

                                 —

                                 Споразумение за въздушен транспорт между правителството на Съединените мексикански щати и правителството на Кралство Испания, подписано в Мексико Сити на 21 ноември 1978 г., наричано по-нататък в приложение II „Споразумение Мексико — Испания“;

                                 —

                                 Споразумение между правителството на Съединените мексикански щати и правителството на Обединеното кралство Великобритания и Северна Ирландия относно въздухоплавателните услуги, подписано в Мексико Сити на 18 ноември 1988 г., наричано по-нататък в приложение II „Споразумение Мексико — Обединено кралство“.

                     б)

                     Споразумения за въздухоплавателни услуги между Съединените мексикански щати и държави-членки на Европейския съюз, които към датата на подписване на настоящото споразумение не са били влезли в сила:

                                 —

                                 Споразумение за въздушен транспорт между Съединените мексикански щати и Кралство Испания, подписано в Мадрид, Испания на 8 април 2003 г.

         ПРИЛОЖЕНИЕ II

            СПИСЪК НА ЧЛЕНОВЕТЕ В СПОРАЗУМЕНИЯТА, ИЗБРОЕНИ В ПРИЛОЖЕНИЕ I И ПОСОЧЕНИ В ЧЛЕНОВЕ 2 И 3 ОТ НАСТОЯЩОТО СПОРАЗУМЕНИЕ

                     а)

                     Определяне от държава-членка:

                                 —

                                 член 3 от Споразумение Мексико — Австрия;

                                 —

                                 член 3 от Споразумение Мексико — Белгия;

                                 —

                                 член 3 от Споразумение Мексико — Чешка република;

                                 —

                                 член 3 от Споразумение Мексико — Франция;

                                 —

                                 член 3 от Споразумение Мексико — Германия;

                                 —

                                 член 3 от Споразумение Мексико — Италия;

                                 —

                                 член 3 от Споразумение Мексико — Люксембург;

                                 —

                                 член 3 от Споразумение Мексико — Нидерландия;

                                 —

                                 член 3 от Споразумение Мексико — Полша;

                                 —

                                 член 2 от Споразумение Мексико — Португалия;

                                 —

                                 член 3 от Споразумение Мексико — Испания;

                                 —

                                 член 4 от Споразумение Мексико — Обединено кралство.

                     б)

                     Отказ, отмяна, спиране или ограничаване на лицензите или разрешенията:

                                 —

                                 член 4 от Споразумение Мексико — Австрия;

                                 —

                                 член 5 от Споразумение Мексико — Белгия;

                                 —

                                 член 4 от Споразумение Мексико — Чешка република;

                                 —

                                 член 4 от Споразумение Мексико — Франция;

                                 —

                                 член 4, първо изречение от Споразумение Мексико — Германия;

                                 —

                                 член 4 от Споразумение Мексико — Италия;

                                 —

                                 член 4 от Споразумение Мексико — Люксембург;

                                 —

                                 член 4 от Споразумение Мексико — Нидерландия;

                                 —

                                 член 4 от Споразумение Мексико — Полша;

                                 —

                                 член 7 от Споразумение Мексико — Португалия;

                                 —

                                 член 4 от Споразумение Мексико — Испания;

                                 —

                                 член 5 от Споразумение Мексико — Обединено кралство.

                     в)

                     Безопасност:

                                 —

                                 член 6 от Споразумение Мексико — Австрия;

                                 —

                                 член 7 от Споразумение Мексико — Белгия;

                                 —

                                 член 6 от Споразумение Мексико — Чешка република;

                                 —

                                 член 6а от Споразумение Мексико — Франция;

                                 —

                                 член 6а от Споразумение Мексико — Италия;

                                 —

                                 член 6 от Споразумение Мексико — Люксембург;

                                 —

                                 член 6 от Споразумение Мексико — Нидерландия;

                                 —

                                 член 5 от Споразумение Мексико — Португалия;

                                 —

                                 член 8 от Споразумение Мексико — Обединено кралство.

         ПРИЛОЖЕНИЕ III

            СПИСЪК НА ДРУГИТЕ ДЪРЖАВИ, ПОСОЧЕНИ В ЧЛЕН 2 ОТ НАСТОЯЩОТО СПОРАЗУМЕНИЕ

                     а)

                     Република Исландия (съгласно Споразумението за Европейското икономическо пространство);

                     б)

                     Княжество Лихтенщайн (съгласно Споразумението за Европейското икономическо пространство);

                     в)

                     Кралство Норвегия (съгласно Споразумението за Европейското икономическо пространство);

                     г)

                     Конфедерация Швейцария (съгласно Споразумението между Европейската общност и Конфедерация Швейцария за въздушен транспорт).


title: 2011/618/ЕС: Решение на Европейския парламент от 10 май 2011 година относно освобождаването от отговорност във връзка с изпълнението на бюджета на Европейския полицейски колеж за финансовата 2009 година#Резолюция на Европейския парламент от 10 май 2011 година съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейския полицейски колеж за финансовата 2009 година

text:
               27.9.2011

               BG

               Официален вестник на Европейския съюз

               L 250/260

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2011 година
   относно освобождаването от отговорност във връзка с изпълнението на бюджета на Европейския полицейски колеж за финансовата 2009 година
   (2011/618/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейския полицейски колеж за финансовата 2009 година,

               —

               като взе предвид доклада на Сметната палата относно годишните отчети на Европейския полицейски колеж за финансовата 2009 година, придружен от отговорите на Колежа (1),

               —

               като взе предвид препоръката на Съвета от 15 февруари 2011 г. (05892/2011 — C7-0052/2011),

               —

               като взе предвид член 276 от Договора за ЕО и член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Решение 2005/681/ПВР на Съвета от 20 септември 2005 г. за създаване на Европейски полицейски колеж (ЕПК) (3), и по-специално член 16 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 относно Финансовия регламент, приложим за общия бюджет на Европейските общности (4), и по-специално член 94 от него,

               —

               като взе предвид член 77 от своя правилник и приложение VI към него,

               —

               като взе предвид доклада на комисията по бюджетен контрол и становището на комисията по граждански свободи, правосъдие и вътрешни работи (A7-0150/2011),

               1.

               Отлага своето решение за освобождаване от отговорност на директора на Европейския полицейски колеж във връзка с изпълнението на бюджета на Колежа за финансовата 2009 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на директора на Европейския полицейски колеж, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ C 338, 14.12.2010 г., стр. 137.

      (2)  ОВ L 248, 16.9.2002 г., стр. 1.

      (3)  ОВ L 256, 1.10.2005 г., стр. 63.

      (4)  ОВ L 357, 31.12.2002 г., стр. 72.

      РЕЗОЛЮЦИЯ НА ЕВРОПЕЙСКИЯ ПАРЛАМЕНТ
      от 10 май 2011 година
      съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейския полицейски колеж за финансовата 2009 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Европейския полицейски колеж за финансовата 2009 година,

                  —

                  като взе предвид доклада на Сметната палата относно годишните отчети на Европейския полицейски колеж за финансовата 2009 година, придружен от отговорите на Колежа (1),

                  —

                  като взе предвид препоръката на Съвета от 15 февруари 2011 г. (05892/2011 — C7-0052/2011),

                  —

                  като взе предвид член 276 от Договора за ЕО и член 319 от Договора за функционирането на Европейския съюз,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

                  —

                  като взе предвид Решение 2005/681/ПВР на Съвета от 20 септември 2005 г. за създаване на Европейски полицейски колеж (ЕПК) (3), и по-специално член 16 от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 относно Финансовия регламент, приложим за общия бюджет на Европейските общности (4), и по-специално член 94 от него,

                  —

                  като взе предвид доклада на Европейския полицейски колеж от 12 юли 2010 г. относно възстановяването на лични разходи (10/0257/KA),

                  —

                  като взе предвид годишния доклад за дейността за 2009 г. на генерална дирекция „Правосъдие, свобода и сигурност“,

                  —

                  като взе предвид член 77 от своя правилник и приложение VI към него,

                  —

                  като взе предвид доклада на комисията по бюджетен контрол и становището на комисията по граждански свободи, правосъдие и вътрешни работи (A7-0150/2011),

                  A.

                  като има предвид, че Колежът беше създаден през 2001 г. и беше преобразуван в орган на Общността по смисъла на член 185 от Финансовия регламент, както и че рамковият Финансов регламент за агенциите се прилага за Колежа, считано от 1 януари 2006 г.,

                  Б.

                  като има предвид, че в своите доклади за годишните отчети на Колежа за финансовата 2006 и 2007 година Сметната палата изрази резерви в декларацията си за достоверност по отношение на законосъобразността и редовността на свързаните с тях операции поради несъответствие на процедурите по възлагане на обществени поръчки с разпоредбите на Финансовия регламент,

                  В.

                  като има предвид, че в своя доклад за годишните отчети на Колежа за финансовата 2008 година Сметната палата добави пояснителен параграф към своето становище относно надеждността и точността на отчетите, без изрично да изразява резерви, и изрази резерви по отношение на законосъобразността и редовността на свързаните с тях операции,

                  Г.

                  като има предвид, че в своето решение от 7 октомври 2010 г. (5) Парламентът отказа да освободи от отговорност директора на Европейския полицейски колеж за изпълнението на бюджета на Колежа за финансовата 2008 година,

                  Д.

                  като има предвид, че в своя доклад за годишните отчети на Колежа за финансовата 2009 година Сметната палата отново изрази резерви в декларацията си за достоверност по отношение на законосъобразността и редовността на свързаните с тях операции,

                  Е.

                  като има предвид, че бюджетът на Колежа за 2009 г. възлиза на 8 800 000 EUR в сравнение с 8 700 000 EUR за 2008 г.,

         Слабости в процедурите за възлагане на обществени поръчки

                  1.

                  Изразява загриженост относно трайното неспазване от страна на Колежа на разпоредбите на Финансовия регламент по отношение на правилата за възлагане на обществени поръчки; отбелязва в частност, че значителна сума от общия бюджет на Колежа съдържа нередности, свързани със:

                              —

                              липсата на договор или тръжна процедура,

                              —

                              липсата на тръжни условия,

                              —

                              липсата на изискана или получена финансова оферта,

                              —

                              липсата на финансова оценка.

                  2.

                  Изразява съжаление относно факта, че в някои случаи не са били извършени разследвания, като например в случаите, при които процедурите по възлагане на обществени поръчки са били неправилно проведени и договорите за наемане на работа са били незаконосъобразни.

                  3.

                  Отбелязва, съгласно отговора на Колежа, че най-накрая е назначен служител, отговарящ за обществените поръчки, и че на 8 юни 2010 г. с Решение № 002/2010 на директора е прието ръководство за обществените поръчки, съдържащо образци и контролни списъци.

                  4.

                  Изисква от Колежа да представи на Парламента до 31 октомври 2011 г. доклад относно прилагането на ръководството за обществените поръчки през периода от 1 юли 2010 г. до 1 юли 2011 г.

         Неспазване на правилата, приложими за разходите за организиране на курсове

                  5.

                  Изразява загриженост относно факта, че Сметната палата е констатирала сериозни пропуски в административните и финансовите правила, приложими за разходите за организиране на курсове и семинари, които представляват съществена част от оперативните разходи на Колежа; счита за неприемливо, че основните нередности се дължат на факта, че измененият финансов регламент на Колежа не е влязъл в сила, вследствие на което всички договори за наемане на работа са незаконосъобразни; отбелязва отговора на Колежа, че сроковете на тези договори са изтекли през 2010 г. и не са били подновени.

                  6.

                  Изразява съжаление относно факта, че тъй като измененият финансов регламент на Колежа не е влязъл в сила, договорите за наемане на работа, подписани с някои консултанти и експерти, са незаконосъобразни (като общата сума възлиза на 200 000 EUR, от които 34 800 EUR за финансовата 2009 година).

                  7.

                  Отбелязва, че финансовият регламент на Колежа, представен през 2009 г. на Комисията за становище, включва две разпоредби, за които Комисията не е дала положително становище, тъй като те не са счетени за съответстващи на преразгледания рамков Финансов регламент.

                  8.

                  Препоръчва на Колежа, с цел насърчаване на прозрачността, да осигури пряк достъп до подробния си бюджет, който следва да включва списък на неговите договори и решения за възлагане на обществени поръчки и да се публикува на уебсайта на Колежа, с изключение на договорите, чието публикуване би могло да застраши сигурността; счита, че тази препоръка не противоречи на принципа за защита на личните данни.

         Пренос на бюджетни кредити

                  9.

                  Изразява загриженост поради факта, че над 3 800 000 EUR от бюджетните кредити за плащания за 2009 г., представляващи 43 % от общия бюджет, са били пренесени към 2010 г.; изразява също така загриженост, че 46 % от бюджетните кредити, пренесени от 2008 г., са били освободени; подчертава, че тази ситуация показва наличие на сериозни и повтарящи се слабости в планирането и наблюдението на изпълнението на бюджета и противоречи на принципа на ежегодност.

                  10.

                  Отбелязва, че макар и Колежът да има нов управителен орган, в миналото са извършени грешки, за които все още не е потърсена отговорност; изразява загриженост относно слабостите на Колежа при планирането и контрола по изпълнението на бюджета му за 2009 г.

                  11.

                  Отбелязва, че отново за финансовата 2008 година 31 % от общия бюджет на Колежа бяха пренесени и че през 2007 г. 41,5 % от общия бюджет на Колежа бяха пренесени, докато над 20 % (500 000 EUR) от бюджетните кредити на Колежа, пренесени от 2006 г., бяха освободени.

                  12.

                  Приветства въпреки това факта, че от март 2010 г. се провеждат ежеседмични заседания по въпросите на финансовото управление с цел подобряване на изпълнението и контрола на бюджета; отбелязва, че е предвидено да се въведат допълнителни подобрения, заедно с многогодишния план за дейността на Колежа; признава действията, предприети за решаване на проблема през 2010 г.; призовава Колежа да уведомява непрекъснато органа по освобождаване от отговорност за подобренията и предприетите действия.

         Счетоводна система

                  13.

                  Изразява съжаление, че Сметната палата отново установи значителни закъснения и грешки при изготвянето на предварителните отчети за 2009 г.; признава по-специално, че в края на 2009 г. са открити забавяния на фактури на обща стойност 900 000 EUR; отбелязва, че тази ситуация се дължи на незадоволително разпределение на финансовите отговорности, на слаби процедури за вътрешен контрол, както и на трудности при набирането и задържането на персонал с квалификация и опит във финансовата и счетоводната сфера; следователно настоятелно призовава Колежа да поправи незабавно тази ситуация и да информира органа по освобождаване от отговорност за предприетите действия.

                  14.

                  Изразява загриженост, че в своя финансов отчет за 2009 г. Колежът посочи размера на общите последици от неговите грешки от периода преди 1 януари 2008 г. върху натрупаните резерви, а именно 929 670,27 EUR (10,56 % от общия му бюджет за 2009 г.), както и на общите последици от неговите грешки, считано от 2008 г., върху натрупаните резерви, а именно 284 718,77 EUR (3,2 % от общия му бюджет за 2009 г.).

         Управление на човешките ресурси

                  15.

                  Изразява загриженост, че Сметната палата установи множество слабости по отношение на процедурите за подбор на персонал, което излага на риск прозрачността на тези процедури; подчертава по-специално, че процедурите не са били документирани по задоволителен начин; счита за неприемливо, че:

                              —

                              праговете, които кандидатите трябва да преминат, са били определени след оценяването и класирането на кандидатите,

                              —

                              задаваните по време на интервютата въпроси често са били определяни след проверката на кандидатурите,

                              —

                              процедурите не са били документирани по задоволителен начин.

                  16.

                  Изразява също така загриженост, че някои практики не са позволени от Правилника за длъжностните лица на Европейския съюз (6) или са незаконосъобразни; отбелязва по-специално случаи, при които:

                              —

                              не е било възможно да се установи дали одобрените кандидати са отговаряли на изискванията за необходимия професионален опит,

                              —

                              изпитната комисия е взела решение единствено въз основа на автобиографията на кандидатите,

                              —

                              успешно издържалият конкурса кандидат не е отговарял на минималните изисквания за професионален опит,

                              —

                              на служител с ръководни функции е било разрешено да установи постоянното си пребиваване извън Обединеното кралство и да работи в седалището на Колежа в Брамсхил само ограничен брой дни от годината, като Колежът е възстановявал пътните разходи.

                  17.

                  Изразява съжаление относно факта, че все още е в сила договор за наемане на работа, който е бил изпълнен неправилно; призовава Колежа приоритетно да отстрани тази нередност.

                  18.

                  Задава си въпроса все пак, как Колежът възнамерява да реши тези повтарящи се проблеми с управлението на човешките ресурси, особено предвид факта, че местоположението на секретариата на Колежа в Брамсхил възпрепятства до голяма степен неговата способност да привлича и задържа хора с нужната квалификация.

                  19.

                  Признава все пак, че през 2010 г. Колежът прие с Решение № 004/2010 на директора ръководство за набиране на персонал, което привежда процедурите в съответствие с Правилника за длъжностните лица; следователно призовава Колежа да информира органа по освобождаване от отговорност за степента на изпълнение на това решение.

         Бюджетни кредити, използвани за финансиране на лични разходи

                  20.

                  Отбелязва факта, че след като службата за вътрешен одит, Сметната палата и органът по освобождаване от отговорност повториха своето искане, външно дружество осъществи последваща проверка на кредитите, използвани за финансирането на лични разходи.

                  21.

                  Признава по-специално, че целта на външната оценка беше да се направи преглед на действията, предприети от Колежа за решаване на въпросите, които бяха повдигнати от Сметната палата в рамките на одита на Колежа през 2007 г., както и да се изготви доклад за общия размер на бюджетните кредити, използвани за финансирането на лични разходи, и на възстановените към момента суми; отбелязва в частност, че външният одит докладва за:

                              (В GBP)

                              Бюджетен ред

                              Бюджетни кредити във вида, в който са представени на одиторите от Колежа

                              Суми, възстановени на Колежа

                              Транспортни разходи

                              9 508

                              7 421

                              Текущи разходи за автомобилния парк на Колежа

                              14 783

                              13 916

                              Закупено обзавеждане

                              14 788

                              500

                              Разходи за мобилни телефони

                              3 721

                              3 721

                                 ОБЩА СУМА

                                 42 800

                                 25 558

                  22.

                  Отбелязва, че предоставените в доклад 10/0257/KA цифри относно възстановяването на лични разходи, когато са посочени такива, са много по-ниски от гореспоменатите данни, оповестени в доклада за външния одит.

                  23.

                  Изразява съжаление за факта, че поради изминалия период от време и слабости във финансовото управление, мониторинга и отчетността на Колежа до одита през 2007 г. външният одитор не е бил в състояние да потвърди размера на неправомерно усвоените кредити; по тази причина отбелязва, че външният одитор е счел за по-важно да съсредоточи одита върху възстановените суми и другите възможности за възстановяване.

                  24.

                  Потвърждава, че в доклада за външния одит се заключава, че няма действителна възможност за възстановяване на другите суми; отбелязва всъщност, че:

                              —

                              от продажбата на обзавеждане са възстановени само 500 GBP,

                              —

                              Колежът няма право да изисква от персонала, който е ползвал безвъзмездни транспортни услуги, да участва на последващ етап в разходите за транспорт на Колежа; отбелязва също, че съгласно член 85 от Правилника за длъжностните лица сумите могат да бъдат възстановени от персонала, единствено ако съответното лице е знаело, че плащането е извършено неоснователно или ако надплащането е толкова явно, че то не е могло да не знае.

                  25.

                  Подчертава, че в специфичния си годишен доклад за 2007 г. Сметната палата вече посочи, че одиторите не са могли да прегледат всички плащания, извършени през 2007 г., тъй като няма точни данни за размера на неправомерно изразходваната сума за лични разходи, нито за различните видове лични разходи.

                  26.

                  Подчертава отново отговорността на бившия директор за споменатите слабости и нередности; във връзка с това се позовава на своята резолюция от 7 октомври 2010 г., съдържаща забележките, които са неразделна част от решението за освобождаване от отговорност във връзка с изпълнението на бюджета на Европейския полицейски колеж за финансовата 2008 година (7).

                  27.

                  Подчертава по-специално следните установени факти, докладвани от чешкото председателство на 18 май 2009 г.:

                              —

                              лошо управление на Колежа: във връзка с констатациите на службата за вътрешен одит Комисията предложи помощ на Колежа, но директорът така и не се обърна нито към ГД „Правосъдие, свобода и сигурност“, нито към ГД „Бюджет“,

                              —

                              комуникация в рамките на секретариата: липсата на комуникация и доверие между директора и служителите е довела до продължителни спорове,

                              —

                              липса на прозрачност: вместо да установи проблемите и да потърси съвет от управителния съвет или от Комисията, директорът не е споделил информацията, която впоследствие била разкрита по случайност,

                              —

                              отчетност на директора пред управителния съвет на Колежа: директорът не е изпълнявал решенията на управителния съвет.

                  28.

                  Отбелязва, че отговорностите по отношение на кредитите, използвани за финансирането на лични разходи, са ясно определени; следователно изразява съжаление поради факта, че за да не навреди на имиджа на Колежа, управителният съвет на Колежа не е реагирал подобаващо на слабостите в управлението на бившия директор; счита за неприемливо решението на управителния съвет да не предприема дисциплинарни мерки главно поради възможността бившият директор да заведе съдебно дело.

                  29.

                  По тази причина отново изразява своята позиция, че управителният съвет на Колежа носи отговорност и предлага да бъдат направени промени, така че тази ситуация да не се повтаря в бъдеще; призовава отново за преразглеждане на положението на Комисията в управителния съвет, като ѝ се даде право на глас.

         Вътрешен одит

                  30.

                  Приветства инициативата на Колежа да предостави на органа по освобождаване от отговорност окончателния доклад за оценка на изпълнението на многогодишния план на Колежа за периода 2010—2014 г., изготвен от службата за вътрешен одит; счита това като знак за прозрачност и най-добра практика, която трябва да бъде последвана от всички други агенции.

                  31.

                  Потвърждава, че Колежът, вследствие на препоръката на службата за вътрешен одит, Сметната палата и органа по освобождаване от отговорност, прие с Решение № 010/2010 на директора от 21 юни 2010 г. нова процедура за регистриране на изключенията; призовава Колежа да информира органа по освобождаване от отговорност за степента на изпълнение на това решение.

                  32.

                  Отбелязва, че освобождаването от отговорност във връзка с изпълнението на бюджета на Колежа следва да продължава да се основава на работата му през годината.

         Многогодишен план за дейността на Колежа за периода 2010—2014 г.

                  33.

                  Отбелязва, че по искане на органа по освобождаване от отговорност многогодишният план за дейността (МПД) най-накрая е одобрен от управителния съвет на Колежа през май 2010 г.; отбелязва също факта, че до края на септември 2010 г. 19 от 44-те етапа бяха изпълнени, 18 бяха в процес на изпълнение в съответствие с планирания график, а 7 са все още в начален стадий на изпълнение.

                  34.

                  Изразява загриженост, че в своя окончателен доклад за оценка на изпълнението на МПД на Колежа за периода 2010—2014 г. службата за вътрешен одит установи липса на яснота в описанието на някои елементи в плана и дублиране на някои от неговите етапи; по тази причина подчертава, че докладите за напредъка невинаги са достатъчно точни, за да осигурят ясна представа за значението на отделните етапи по отношение на конкретните действия, и че това затруднява оценката на крайното общо състояние на съответните действия.

                  35.

                  Следователно настоятелно призовава Колежа:

                              —

                              във връзка с МПД 2/етап 7 „Стандарти за вътрешен контрол на Европейския полицейски колеж“ да приеме нова схема от 16 стандарта за вътрешен контрол, с което да се опростят първоначалните 24 стандарта,

                              —

                              във връзка с МПД 3/етап 4 „Оценка на ефикасността, ефективността на дейността на секретариата и неговото ръководство и управление“ да опише положението на балансираната таблица за отчитане на резултатите на Колежа и на годишната процедура за оценка на персонала,

                              —

                              във връзка с МПД 4/етап 1 „Преглед на финансовите и счетоводните механизми“ да осигури по-подробна информация относно бъдещото развитие на финансовите процедури, като опише резултатите от прегледа, и по-специално най-важните препоръки, които Колежът възнамерява да изпълни с цел насърчаване на ефективни финансови процедури, в това число и контрола,

                              —

                              във връзка с МПД 5/етап 2 „Подобрен капацитет за предварителни и последващи проверки“ да разясни основните промени в последващите проверки — вече осъществени или планирани, както и плановете за последващи проверки на безвъзмездните средства,

                              —

                              във връзка с МПД 10/етап 1 „Намаляване на зависимостта от срочно наети служители“ да разработи политика за използването на срочно наети служители,

                              —

                              във връзка с МПД 11 „Подобряване и развитие на управлението на човешките ресурси“ да опише текущите и очакваните ползи от новия планиран метод на Колежа в областта на човешките ресурси, в това число какво би могло да бъде неговото отражение върху бъдещите потребности от персонал на Колежа,

                        и призовава следователно Колежа и неговия управителен съвет до 30 юни 2011 г. да уведомят органа по освобождаване от отговорност за предприетите действия и подобрения по отношение на тези проблеми.

                  36.

                  Отбелязва отговора на Колежа, съгласно който, ако след извършване на вътрешно разследване се стигне до заключението, че може да се установи лична отговорност, със сигурност ще бъдат предприети необходимите мерки в съответствие с действащите разпоредби; изисква от Колежа да информира органа по освобождаване от отговорност за степента на изпълнение на това решение.

                  37.

                  Призовава Сметната палата да извърши специфичен одит за проверка на изпълнението на плана за действие на Колежа.

                  38.

                  Припомня, че напредъкът на Колежа по отношение на изпълнението на МПД е свързан преди всичко с неговата способност да набира и задържа квалифициран персонал с опит във финансовата сфера и счетоводството.

         Структурни недостатъци

                  39.

                  Отбелязва становището, представено от ГД „Правосъдие, свобода и сигурност“ в нейния годишен отчет за дейността за 2009 г., относно структурните проблеми на Колежа; отново поставя под въпрос способността на Колежа да преодолее следните проблеми:

                              —

                              невъзможността да се прилагат сложният Финансов регламент и Правилникът за длъжностните лица на ЕС поради малкия обхват на задачите и съответно малкия размер на Колежа,

                              —

                              местоположението на секретариата в Брамсхил, на около 70 км от Лондон, е недостатък, наред с другото, по отношение на набирането на персонал и липсата на обществен транспорт,

                              —

                              разходите за управлението на Колежа, които са много високи в сравнение с неговата дейност, като се има предвид, че през 2009 г. неговият управителен съвет се състоеше от 27 членове с право на глас при персонал от само 28 души.

                  40.

                  Отбелязва, че Колежът и Европол са два органа на Съюза, които работят в сродни области и осъществяват допълващи се дейности; счита, че ако тези дейности бъдат обединени в рамките на обща агенция, ще се избегнат ненужните допълнителни разходи; припомня, че бюджетът на Съюза се основава на доброто финансово управление, съгласно което разходите трябва да са целесъобразни, ефективни и ефикасни, а въпросът за ненужните разходи да се разглежда и решава подобаващо.

                              а)

                              по тази причина препоръчва сливането на Колежа и Европол в близко бъдеще; убеден е, че сливането ще рационализира разходите и ще ги направи по-ефикасни; убеден е, че разходите за отделното съществуване на Колежа и Европол ще са по-високи от разходите по сливането; по тази причина приветства предложението на Комисията Европол да поеме функциите на Колежа в областта на обучението; изразява съжаление, че държавите-членки отхвърлиха това предложение и призовава за повторното му разглеждане;

                              б)

                              уверен е, че сливането на Колежа и Европол ще бъде от полза предвид дейностите, изпълнявани понастоящем от двете агенции; счита, че сливането не само ще осигури конкретни решения за горепосочените структурни и хронични проблеми на Колежа, но също така ще даде възможност на Колежа да се възползва директно от опита на Европол по отношение на международната организирана престъпност и тероризма, за да изпълнява задачата си да обучава висши полицейски служители; счита, че чрез сливането Европол ще се възползва от мрежата, както и от образователния опит на Колежа и ще извлече полза от непосредственото наличие на структура, насочена единствено към въпроси, свързани с обучението;

                              в)

                              отново отправя искане към Комисията да разгледа до 1 септември 2011 г. възможността за прикрепяне на Колежа към Европол като конкретно решение на структурните и хроничните проблеми на Колежа; призовава Съвета и Комисията да представят на Парламента доклад относно сливането на Колежа с Европол до края на 2011 г.

                  41.

                  По отношение на други забележки, придружаващи решението за освобождаване от отговорност, които имат хоризонтален характер, се позовава на своята резолюция от 10 май 2011 г. (8) относно резултатите от дейността, финансовото управление и контрола на агенциите.

         (1)  ОВ C 338, 14.12.2010 г., стр. 137.

         (2)  ОВ L 248, 16.9.2002 г., стр. 1.

         (3)  ОВ L 256, 1.10.2005 г., стр. 63.

         (4)  ОВ L 357, 31.12.2002 г., стр. 72.

         (5)  ОВ L 320, 7.12.2010 г., стр. 11.

         (6)  ОВ L 56, 4.3.1968 г., стр. 1.

         (7)  ОВ L 320, 7.12.2010 г., стр. 12.

         (8)  Приети текстове, P7_TA(2011)0163 (вж. страница 269 от настоящия брой на Официален вестник).